12/07/2018 | Administración LocalMunicipal
Carnota
Aprobación definitiva do regulamento do consello municipal da infancia e da adolescencia

O Concello de Carnota, en cumprimento do artigo 70.2 da Lei 7/1985, do 2 de abril, reguladora das bases de réxime local, pública o texto do antedito regulamento, aprobado inicialmente polo Pleno da Corporación na sesión do 27.04.2018 e que se expuxo ao público por medio de anuncio publicado no Boletín Oficial da provincia da Coruña n.º896 do 11.05.2018, e na páxina dixital da Corporación www.carnota. gal, sen que no prazo regulamentario se presentase ningunha suxestión ou reclamación, polo que quedou aprobado definitivamente. O texto do regulamento é como segue: A Constitución española no seu artigo 9.2 establece que corresponde aos poderes públicos facilitar a participación da cidadanía na vida política, económica, cultural e social. A Convención sobre os Dereitos do Neno e da Nena, adoptada por Nacións Unidas en 1989 e ratificada por España en 1990, baséase nos seguintes principios: · Non discriminación: todas as nenas, nenos e adolescentes teñen os mesmos dereitos. Non importa a súa cor de pel, relixión, procedencia ou as ideas dos seus pais e nais. · Interese superior da infancia: Calquera decisión, lei ou política que poida afectar á nena ou ao neno ten que ter en conta o que vaia ser o mellor para ela ou para el. · Dereito á vida, á supervivencia e ao desenvolvemento: todas as nenas e nenos teñen dereito a vivir e alcanzar o seu maior potencial na vida. · Participación: as nenas, nenos e adolescentes teñen dereito a ser consultados sobre as situacións que lles afecten, así como se teñan en conta as súas opinións. A Convención sobre os Dereitos do Neno e da Nena recoñece ao neno e á nena como suxeitos de dereitos, o que se determina nos seguintes artigos: · Artigo 12: a opinión do neno e da nena. · Artigo 13: a liberdade de expresión. · Artigo 14: a liberdade de conciencia, pensamento e relixión. · Artigo 15: a liberdade de asociación. · Artigo 16: a protección da vida privada. · Artigo 17: o acceso a unha información axeitada. Somos conscientes de que as mulleres, homes, nenas e nenos somos socializadas de forma diferente, o que deriva nun proceso de desenvolvemento diferencial que ten como consecuencia discriminacións que sofren as mulleres no marco do sistema patriarcal. Por isto, cómpre ter en conta a Lei Orgánica 3/2007 para a igualdade efectiva de mulleres e homes, que no seu artigo 14.4 establece “a participación equilibrada de mulleres e homes en candidaturas electorais e na toma de decisións”. Así, no presente regulamento incluímos de forma transversal a perspectiva de xénero co obxectivo de garantir a igualdade de oportunidades entre nenos e nenas. De conformidade co que establece a Lei 7/85, do 2 de abril, reguladora das Bases de Réxime Local, a lei 5/97, do 22 de xullo, de Administración Local de Galicia, e a lei 13/2008 de 3 de decembro, de Servizos Sociais de Galicia, créase o Consello Municipal da Infancia do Concello de Carnota, que terá as competencias, as funcións e a estrutura que establece este regulamento. O Consello Municipal da Infancia do Concello de Carnota é un órgano consultivo e asesor, de carácter prioritario para o Concello de Carnota en todas as cuestións que supoñan o desenvolvemento das súas funcións e competencias que redunden no dereito á participación e nun maior benestar social e na calidade de vida dos rapazas e rapaces do termo municipal. Este Consello constitúese como un espazo específico para a participación infantil e adolescente no marco do goberno municipal. A súa creación inspírase na Convención dos Dereitos do Neno e da Nena e pretende ser un mecanismo para a colaboración activa entre nenos, nenas, adolescentes e persoas adultas na construción das políticas municipais, así como para a inclusión da perspectiva de dereitos da infancia en toda a vida municipal. Este organismo responde tamén á necesidade de coordinar as actuacións en materia de infancia e adolescencia. Este Consello non suplirá a representación que, para o sector, poida implantar calquera norma de carácter superior. Terá como finalidade esencial atender ás necesidades e intereses do colectivo dos nenos, das nenas e da adolescencia de Carnota, favorecendo a súa participación activa na vida municipal. Artigo 4.- Funcións 4.1 Serán funcións do Consello Municipal da Infancia do Concello de Carnota as seguintes: 1. Exercer de órgano de participación e de canle de comunicación entre a poboación infante e adolescente e o persoal técnico e político do Concello.2. Escoitar e trasladar todas aquelas demandas, queixas ou suxestións que as rapazas e os rapaces fagan chegar a través dos seus representantes no Consello.3. Recibir información sobre aquelas propostas ou actuacións que o Concello leve a cabo en calquera tema que poida ser de interese para a infancia e para a adolescencia.4. Propoñer ao Concello as medidas que o Consello Municipal da Infancia considere oportunas na busca do benestar da poboación infante e adolescente de Carnota no marco do Plan Municipal de Infancia e Adolescencia vixente.5. Impulsar a colaboración con outras institucións públicas competentes na materia, así como con aqueles axentes sociais que desenvolvan actividades no ámbito da infancia e da adolescencia.6. Impulsar o cumprimento dos dereitos da infancia.7. Colaborar na elaboración, seguimento e avaliación dos plans de infancia vixentes e futuros.8. Cooperar coas entidades publicas e privadas no desenvolvemento de programas, proxectos e actividades relacionadas coa infancia e a adolescencia.9. Favorecer a participación activa, tanto no ámbito social, político, cultural como deportivo, de todas as persoas menores actuando como interlocutor válido do colectivo ante os poderes públicos.10. Designar as comisións de traballo que se consideren convenientes para temas concretos, así como as persoas que as integran.12. Solicitar puntualmente cando sexa de interese o asesoramento de calquera persoa ou entidade respecto a aqueles aspectos que se considere conveniente.4.2 O Concello de Carnota facilitará ao Consello a información necesaria para garantir o cumprimento das funcións encomendadas.4.3. Todas as funcións enumeradas se atribúen sen menoscabo das que correspondan a outros órganos de participación legalmente establecidos. O Consello Municipal da Infancia estará composto por: · Presidencia. · Pleno do Consello. · Secretaría. A Presidencia será exercida pola persoa que ostente a alcaldía ou a Concellería na que delegue. Na súa labor, a Presidencia será asistida de xeito rotatorio por un neno e por unha nena previamente elixido e elixida de entre os membros do Consello. Correspóndenlle as seguintes funcións: 1. Representar o Consello e dirixir a súa actividade.2. Convocar as sesións ordinarias e extraordinarias do Consello e fixar a súa orde do dia.3. Convocar con voz pero sen voto expertos ou expertas nas materias a tratar na orde do dia.4. Presidir as sesións, dirixir as deliberacións e dirimir as votacións en caso de empate co seu voto de calidade.5. Garantir a participación das nenas e nenos do Consello.6. Visar as actas das sesións que se celebren.7. Velar polo cumprimento dos acordos adoptados no Consello.8. Coordinar a relación entre o Consello e os órganos de goberno e xestión do Concello.9. Exercer cantas outras funcións sexan inherentes ao seu labor de Presidencia do Consello, ou séxanlle encomendada por este.7.1. Estará integrado por: A Presidencia. Os e as vogais que determina o artigo 8 do presente Regulamento. · Concelleiro/a delegado/a de Educación e Cultura. · Concelleiro/a delegado/a de Igualdade e Diversidade. · Un/Unha representante de cada grupo municipal existente na Corporación. · Os/as nenos/as representantes do noso municipio. Un grupo que garanta a paridade entre rapazas e rapaces. · Representantes de asociacións culturais, deportivas e veciñais. · Representantes do profesorado dos centros educativos (CEIPs, IES e EEIs). · Representantes das ANPAS. · Representantes das áreas técnicas municipais que teñan incidencia no Plan Municipal de Infancia e Adolescencia (benestar e igualdade, cultura, deportes, mocidade, urbanismo, e normalización lingüística). A Secretaría.7.2. Todas as persoas que integran o Pleno terán dereito á voz e voto, a excepción da secretaría, que só terá o primeiro de eles.8.1 Pleno terá un máximo de 20 vogais menores de idade.8.2 Estas vogalías serán exercidas polos nenos, nenas e adolescentes, con idades comprendidas entre os oito e dezasete anos, elixidos democraticamente.8.3 Terán tamén presenza os grupos políticos existentes na Corporación Municipal, os que designasen unha persoa representante por cada un deles.8.4 Os nenos/as representantes do centro educativo de primaria e do centro de secundaria elixidos/as democraticamente entre os propios compañeiros/as, e cuxa representación terá unha vixencia dun ano.8.5 O mandato das vogalías será de un ano, podendo ser reelixidas por outro ano máis.8.6 Vogais cesarán como tales: · A petición propia. · Por proposta do seu consello de zona ou grupo político que o nomea. · Pola falta reiterada e non xustificada de asistencia a tres reunións consecutivas do pleno do Consello.8.7 Todas as persoas menores de idade que formen parte do Consello deberán acreditar ante a Secretaria do Consello que teñen unha autorización dos seus responsables legais para poder formar parte deste.8.8 O Consello poderá solicitar a participación e asesoramento de persoas expertas cando así o considere oportuno.8.9 Son funcións dos e das vogais: · Asistir ás reunións do Consello e ás comisións que no seu seo puidesen formarse. · Manifestar a súa opinión relativa aos asuntos tratados no Consello. · Preparar as reunións de Consello solicitando para iso a opinión do grupo en cuxo seo foi elixido e do que será voceiro. · Transmitir os debates e acordos do Consello ao seu grupo de orixe.9.1 A secretaría do Consello correspondera á persoa que ostente a secretaría do Concello de Carnota, que poderá delegar nun técnico ou técnica de servizos sociais. Esta persoa será asistida de xeito rotatorio por unha nena e por un neno que se elixira entre as persoas que compoñen o Consello.9.2 Corresponde á secretaria: · Asistir ás sesións do Consello, con voz pero sen voto. · Efectuar a convocatoria das sesións do Consello por orde da Presidencia, así como as citacións aos seus compoñentes, achegando a documentación necesaria. · A secretaría do Consello someterá a acta á aprobación deste na seguinte sesión que se celebre. As actas serán públicas e estarán a disposición de todas as persoas que o requiran nun prazo non inferior a quince dias naturais despois de celebrada a sesión. As actas serán publicadas no sitio web municipal e estarán a disposición da cidadanía nas oficinas de atención á cidadanía. · Expedir certificacións dos ditames e acordos aprobados. · Custodiar e remitir copia das actas. · Calquera outra función inherente ao seu cargo. A proposta de 3/5 partes do Consello ou da Presidencia, os/as membros/as do Consello pódense ampliar coa representación doutras entidades que traballen no eido dos nenos e nenas. A tal efecto a incorporación deberá ser solicitada mediante escrito dirixido á Presidencia do Consello Municipal da Infancia no Rexistro Municipal, que dará traslado da petición ao Consello. Os/as integrantes do Consello Municipal da Infancia serán renovados/as ao inicio de cada novo mandato da Corporación Municipal, agás os e as menores, que variarán a súa representación anualmente. Se un/unha representante dos organismos, asociacións ou entidades a que se fixo mención deixase de formar parte da súa organización, ou esta desaparecese ou cambiase de natureza ou finalidade, o/a representante causará baixa inmediata no Consello. a) Acordos. Os acordos ou as propostas do Consello adoptaranse por maioría simple, salvo cando se propoña a modificación deste regulamento, que será por maioría absoluta. b) Réxime de sesións. O Consello reunirase trimestralmente en sesión ordinaria e, en sesión extraordinaria, sempre que a presidencia o considere necesario ou o solicite a cuarta parte dos/as membros/as. A convocatoria para as sesións ordinarias realizarase cunha antelación mínima de oito días, e irá acompañada da orde do día e, se procede, da documentación correspondente. No caso de sesións extraordinarias, a antelación mínima para a súa convocatoria será de corenta e oito horas. As sesións terán lugar en primeira convocatoria cando asistan a maioría simple dos/as membros/as que legalmente compoñen o Consello, e en segunda convocatoria, media hora máis tarde, se concorre polo menos a súa terceira parte, non podendo ser nunca inferior a tres persoas. O calendario de sesións ordinarias atenderá ao calendario escolar, facendo por non cadrar coas avaliacións académicas. Ademais, a programación das sesións terá en conta as datas de programación e aprobación de orzamentos municipais. c) Voto. O voto dos/as membros/as do Consello é persoal e indelegable. En caso de empate, terá lugar unha segunda votación, e de persistir o empate, decidirá o voto de calidade do/a presidente/a. d) Asistentes. A presidencia, en función dos temas a tratar, poderá convidar a persoas de recoñecida solvencia e interese no eido dos nenos e nenas, que poderán participar nas sesión do Consello como asesores, con voz pero sen voto. e) Comisións de traballo. O Consello Municipal da Infancia poderá acordar a constitución de comisións de traballo, con carácter temporal ou permanente, segundo os seus intereses, necesidades e posibilidades, formando parte das mesmas as persoas designadas que formen parte do Consello. Na constitución destas comisións de traballo terase en conta a paridade por sexo. f) Pleno. Os plenos estarán integrados por todos os membros do Consello e celebraranse con carácter ordinario dúas veces ao ano. O Consello Municipal da Infancia aprobará a súa composición, que deberá ser posteriormente ratificada polo Pleno da Corporación Municipal. En todo o non previsto por este regulamento, corresponde á Presidencia do Consello adoptar a decisión que considere máis axeitada consonte cos criterios xerais que inspiran as normas reguladoras deste, informando ao Consello na seguinte sesión para a súa ratificación, e propoñendo, se procede, a correspondente modificación do propio regulamento. Contra o antedito regulamento pódese interpoñer recurso contencioso-administrativo, no prazo de dous meses contados desde a publicación deste anuncio no BOP, perante a Sala do Contencioso-Administrativo do Tribunal Superior de Xustiza de Galicia. Carnota, 5 de xullo de 2018 O alcalde Ramón Noceda Caamaño